Խաչատուր Բ Երաժիշտ

Խաչատուր Բ Երաժիշտ, Խաչատուր Բ Զեյթունցի, Խաչիկ Ուլնեցի (մոտ 1499, գ. Ուլն (Զեյթունի գավառ) - 1584 թ. փետրվարի 4, Սիս, Կիլիկիա), Մեծի Տանն Կիլիկիո կաթողիկոս` 1560-ից։ Օծվել է փետրվարի 16-ին։ Ենթադրվում է, որ «Երաժիշտ» պատվանունն ստացել է ձայնային լավ տվյալներ ունենալու և հոգևոր-եկեղեցական երաժշտության վարպետ լինելու կամ Կիլիկիայում երաժշտական արվեստը հովանավորելու համար։ Ծերության պատճառով մոտ 1581-ին իրեն փոխանորդ և հաջորդ է նշանակել Ազարիա Ջուղայեցի եպիսկոպոսին։ Վերջինիս հետ 1582-1583-ին տեսակցել է Կիլիկիայում Հռոմի պապի պատվիրակ Լեոնարդո Աբել եպիսկոպոսին և հավանաբար նրա միջոցով երկու թղթեր (պահպանվում են Վատիկանի դիվանում, «ՀԱ», 1892, № 8) ուղարկել Գրիգոր XIII պապին, որոնցով հռոմեական եկեղեցուն դավանաբանական զիջումների ճանապարհով ցանկացել է ստանալ պապի օգնությունը կամ միջնորդությունը՝ Կիլիկիայում հայ ժողովրդի քաղաքական կացությունը բարվոքելու համար։ Սակայն պապը ոչ մի իրավական քայլ չի ձեռնարկել։ Խաչատուր Բ Երաժիշտի մահից հետո (թաղվել է Սսում) գրագրությունները շարունակել է հաջորդը, բայց դարձյալ ապարդյուն։

Ծանոթագրություններ 

Կիլիկիո Կաթողիկոսներ